31.1.2008			

	Oikeusministeriö
	Oikeushallinto-osasto
	PL 25
	00023  VALTIONEUVOSTO

	KÄRÄJÄOIKEUSVERKOSTON KEHITTÄMINEN

	Viite: Lausuntopyyntö 23.11.2007/OM 8/31/2007

	Kuusamon käräjäoikeus yhtyy työryhmän eri mieltä olevan jäsenen Sakari Laukkasen lausuntoon siltä osin kuin se koskee niin sanottujen sivukanslioiden perustamista tulevaan käräjäoikeusverkostoon.

Kuusamon käräjäoikeuden osalta on erityisesti huomioitava se, että matka Kuusamosta Ouluun on 215 km. Nykyajan tekniikasta huolimatta osa asiakkaista on aina sellaisia, jotka joutuvat asioimaan kansliassa henkilö-kohtaisesti. Ainoa julkinen liikenneväline Oulun ja Kuusamon välillä on muutama linja-autovuoro päivässä. Matka linja-autolla kestää vuorosta riippuen noin 3 tuntia. 

Myös suurimmalle osalle kansliahenkilökuntaa siirtyminen Kuusamosta työskentelemään Oulun käräjäoikeuteen on edellä mainituista ja perhesyistä mahdotonta.

Kuusamon käräjäoikeuden haastemiehet toimittavat tiedoksiantoja tällä hetkellä Kuusamon ja Taivalkosken kuntien alueella, joten heidän toimipaikkansa (”lähtöpaikkansa”) joka tapauksessa tulisi sijaita Kuusamossa.

Sivukanslia tai ”palvelutoimisto” (vrt Oulun syyttäjävirasto/Kuusamon palvelutoimisto) on ihmisten oikeuspalvelujen saatavuuden ja oikeusturvan kannalta tulevaisuudessakin ensiarvoisen tärkeä asia. On huomioitava, että Kuusamossa on edelleen pääpoliisiasema, syyttäjäviraston sivutoimipaikka, oikeusaputoimisto ja ulosottoviraston sivutoimipaikka. Lisäksi on otettava huomioon Kuusamon vasta avatun virallisen rajanylityspaikan ja väestömäärää moninkertaisestikin kasvattavan kesä- ja talviturismin vaikutus.

Kuten Sakari Laukkasen eriävästä mielipiteestä käy ilmi, miehitetyt sivukansliat ovat tällaisissa olosuhteissa erittäin tärkeitä ihmisten oikeusturvan kannalta.

Lausunto on käsitelty käräjäoikeuden henkilöstöpalaverissa ja se on yksimielinen.

		Laamanni		Ville Konsén